
NEMZETKÖZI HÁZIORVOSI LÉTSZÁM- ÉS JÖVEDELEMHELYZET AZ EURÓPAI EGÉSZSÉGÜGYI RENDSZEREKBEN

Bevezetés: 
Az egészségügyi alapellátás hatékony működéséhez szükséges munkaerő
biztosítása napjainkban kiemelt szakmapolitikai terület. A kutatás célja az OECD európai
országokban dolgozó háziorvosi létszám- és jövedelemhelyzet feltérképezése 2000-2021
között. Az elemzés további célja, hogy feltárja a háziorvosi ellátottság változását és területi
egyenlőtlenségeit Magyarországon 1990-2022 között.
Módszerek:
Az elemzéshez az „OECD Health Statistics 2021” adatbázis
háziorvosi létszám- illetve jövedelemindikátorát elemeztük a 2000-2021-es időszakra.
Vizsgálatunkban szereplő 24 európai OECD országot egészségügyi rendszer és a földrajzi
elhelyezkedés szerint csoportosítottuk és hasonlítottuk össze paraméteres és nem paraméteres
próbák segítségével a 2000, 2010, 2021-es évek vonatkozásában. A Központi Statisztikai
Hivatal adatbázisának segítségével a magyarországi háziorvosi ellátottság és annak területi
egyenlőtlenségeinek vizsgálatához leíró statisztikai elemzést és regresszióanalízist végeztünk.
Eredmények:
Nemzetközi kitekintésben szignifikáns eredményt kaptunk mindhárom
vizsgálati évben a kelet- és nyugat-európai országok 100.000 lakosra levetített
létszámhelyzetét illetően (p=0,029; p=0,015; p=0,019). A háziorvosi átlag bruttó éves
jövedelem csak a 2010-es évben mutatott szignifikáns eltérést a kelet- és nyugat-európai
országok összehasonlításakor (p=0,021). A háziorvosi létszám változásában a 2000-es évek
eleje óta csökkenő trend figyelhető meg Magyarországon. A 10.000 lakosra jutó háziorvosok
száma 2000-ben Szabolcs-Szatmár-Bereg vármegyében volt a legalacsonyabb (5,8 fő) és
Baranya vármegyében a legmagasabb (7,3 fő). 2022-ben Pest vármegyében volt a
legalacsonyabb (4,9 fő) és Baranya vámegyében a legmagasabb (7,2 fő).
Megbeszélés :
Nyugat-Európában a háziorvosi ellátottság és háziorvosi jövedelmi szint
jelentősen magasabb a kelet-európai országokéhoz képest. Jelentős területi egyenlőtlenségek
vannak a háziorvosi ellátottságban Magyarországon.



